Unajmljivanje stana u Zagrebu postala je nemoguća misija za sve one koji se odlučuju živjeti samostalno kao podstanari ili žele promijeniti podstanarski stan u kojem već žive.

Cijene najma stanova u pojedinim zagrebačkim kvartovima su vrlo visoke. U malo kvadrata koji se nude u najam, podstanari u velikom broju slučajeva u iznajmljenom stanu dobivaju namještaj star i nekoliko desetljeća.

Osim toga, za ulazak podstanara u njihov stan, vlasnici traže plaćanje unaprijed: stanarine za prvi mjesec stanovanja, polog u iznosu jedne stanarine, a mnogi uz to traže i stanarinu za posljednji mjesec stanovanja, bez obzira na planiranu dužinu boravka podstanara u stanu.

Novi trend iznajmljivanja stanova u dnevnom i turističkom najmu koji je posljednjih godina preplavio širi centar Zagreba, dodatno je smanjio ponudu stanova za dugoročni najam. Kakva je situacija, provjerili smo s onima koji mjesecima bezuspješno traže stan, ali i nekim od agencija koje posreduju u iznajmljivanju stanova.

"Cijene stanova previsoke"

Podstanari i oni koji to žele tek postati pa su u potrazi za stanom u Zagrebu podijelili su s nama svoja iskustva. "Tražim stan mjesecima. Samohrana sam majka s djetetom i čim to kažem kad se javim na oglas za stan, s druge strane mi spuste slušalicu. Shvaćam da vlasnici stanova žele znati imam li posao i koliko zarađujem, ali događalo se da me pitaju i s kim se družim, tko mi dolazi u stan... Nije li to ipak previše?", pita se jedna od naših sugovornica.

"Obišli smo i pogledali nekoliko stanova. Cijene stanova u Zagrebu su previsoke. Za garsonijeru od 25 kvadrata neki traže i po 300 eura. A u garsonijeri je namještaj koji odavno nije u funkciji, u kuhinji nema osnovnih elemenata, a kupaona je zaštopana i gotovo obavezno je treba ribati nakon višegodišnjeg razdoblja u kojem nije očišćena. Htio sam tražiti stan preko agencije, ali one su preskupe, većina ih uzima iznos jedne mjesečne stanarine", povjerava nam sugovornik.

"Kuća trošna, pred rušenje"

"Stanova nema, cijene su visoke. Svi traže mlade djevojke bez partnera, djece i kućnih ljubimaca. Dugo sam tražila stan. Našla sam lijepi stančić od 35 kvadrata u zoni tramvaja po cijeni od 300 eura i bila sam presretna. Nakon samo nekoliko dana, vratila sam se s posla i u stanu zatekla vlasnika. Rekao je da mu nešto treba. Dolazio bi redovito u stan kad mene nije bilo. Nisam imala izbora, otišla sam već sljedeći mjesec", kazala je jedna od podstanarki u Zagrebu.

"Stan u kući na Trešnjevci od 40 kvadrata bio je oglašen po cijeni od 200 eura. Otišla sam ga vidjeti prepuna nade da ću riješiti problem stanovanja. Nade su nestale čim sam vidjela kuću u kojoj je stan. Bila je stara, trošna, a krov joj je naočigled propao. Ušla sam u stan, u njemu se osjećala vlaga, pod je propao pa je bilo rupa ispod linoleuma, kupaonica je bila samo izbetonirana, bez pločica, a u kuhinji nije bilo namještaja. Vlasnica stana mi je rekla kako iznajmljuje stan dok kuća ne bude za rušenje, a onda će na tom mjestu graditi novu nekretninu. Ostala sam šokirana", doznajemo od sugovornice.

Takvih i sličnih iskustava je puno. Na društvenim mrežama postoje grupe u kojima unajmljivači stanova razmjenjuju iskustva, a koja su više-manje slična onima koje su naši sugovornici podijelili s nama. Ima ih i koji su zadovoljni, godinama u istom stanu i bez problema s vlasnicima. No, čini se kako su oni u manjini.

Dnevni i turistički najam smanjili ponudu stanova

U oglasima koji se mogu naći na internet portalima je velik broj stanova koji su opremljeni modernim namještajem i namijenjeni za dnevni najam. Apartman od 50-ak kvadrata u centru Zagreba može dosegnuti cijenu od 50 eura za noć. Kako doznajemo, takvih je stanova sve više.

O tome kakva je situacija s iznajmljivanjem stanova u Zagrebu, posebno u centru grada, pitali smo u nekoliko agencija koje posreduju u iznajmljivanju stanova na području grada.

U u jednoj od agencija doznajemo kako je stanova u centru Zagreba jako malo jer se u posljednjih tri, četiri godine pojačao trend apartmanizacije stanova. "Jako puno se stanova pretvorilo u apartmane za dnevni i turistički najam. Zbog toga postoji deficit stanova, pogotovo u užem i širem centru grada. Naša agencija je izgubila više od stotinu stanova u posljednjih pet godina upravo zbog toga", otkrivaju u agenciji za DNEVNIK.hr.

Kako doznajemo, dugogodišnji iznajmljivači odlučili su se za promjenu u načinu iznajmljivanja, preuredili su stanove i sada ih iznajmljuju za dnevni i turistički najam. "Potražnja je velika za stanovima na južnom dijelu grada: Trešnjevka jug i sjever, Trnje i uglavnom su traženi kvartovi koji su blizu centra i imaju izgrađenu infrastrukturu. Tražen je i Maksimir, sve oko Vrbana, područja gdje su shopping centri i škole. Istodobno, potražnja stanova u sjevernom dijelu grada je i dalje slaba", doznajemo.

Sve one koji mjesecima bezuspješno traže stan iz agencije savjetuju da i dalje budu uporni, oglase svoju potražnju za stanom i prate portale i novine koje oglašavaju stanove za iznajmljivanje. "Mi smo prije nekoliko dana objavili u centru grada jedan stan kojemu je cijena bila za 100 eura veće od one koja je bila prije pet ili šest godina. Nas je u jednom danu kontaktiralo 28 stranaka što je apsolutno rekordno. Velika je potražnja, a stanova nema. Sve je otišlo na booking i Airbnb", zaključuju u agenciji.

O cijeni najma se može i pregovarati

U drugoj agenciji koja se bavi samo dugoročnim najmom doznajemo kako je ponuda stanova do travnja ove godine bila puno veća. Tada se broj stanova koji su u ponudi smanjio. "Mi surađujemo s kolegama u drugim agencijama kako bismo lakše našli stan za svojeg klijenta. Potražnja za stanovima je velika, a stanova nema dovoljno. Bolje rečeno, cijene koje su bile nisu opravdale ono što se u stanu nudilo", doznajemo u agenciji.

Dnevni i turistički najam poremetio je iznajmljivanje stanova u centru grada, nedostaju manji stanovi. "Neki su se čak iz dnevnog najma počeli polako vraćati u dugotrajni jer kažu da je dnevni najam, kolikogod bio osebujan, postao mjesto natjecanja s cijenama kako bi svi bili puni. Ljudi to ne vole, tu ima i puno posla pa se ljudi pomalo vraćaju u dugoročno iznajmljivanje".

Oni koji uzaludno traže stan kroz duže razdoblje morali bi se zapitati jesu li realni u svojim očekivanjima, poručuju iz agencije. "Trebaju se zapitati imaju li previsoka očekivanja ili premali budžet za koje žele dobiti ono što momentalno tržište ne pruža. Teško je za 500 eura dobiti lijepi, moderno uređeni stan s dvije spavaće sobe, pogotovo u centru. Cijene su se napuhale, previsoke su, to je istina, ali one će se jednoga dana spustiti, neće ostati zauvijek takve. Osim toga, ako stan košta na netu 800 eura, može se dogoditi da ga netko dobije i za 750 ili 700, pogotovo ako se radi o dužem roku najma. Uvijek se može razgovarati s vlasnicima. Ako se radi o kvalitetnim ljudima, dogovor je uvijek moguć", doznajemo u agenciji.

Problem je i u kućnim ljubimcima koje vlasnici stanova uglavnom - ne žele. Djeca, pak, nisu toliki problem. "Od deset vlasnika stana, možda će dva reći da ne žele izdati stan ljudima s djecom", zaključuju u agenciji.